FODBOLD: OB fik en lovende sæsonstart og placerede sig ret hurtigt i top-seks feltet, men den status er forduftet inden aftenens kamp i Silkeborg, hvor hjemmeholdet brænder efter at få sæsonens første sejr.

Efter pausen på grund af landskampene er det usikkert at bedømme holdenes rytme og form, og tilmed skal der spilles på kunstgræs, hvor Silkeborgs teknisk betonede spillere normalt har en force.

Dog besidder OB også en del tekniske spillere, der ikke bør være udfordret af kunstgræsset.

Silkeborg har på sidstepladsen kun fået tre points i de første otte kampe, men har dog scoret lige så mange mål - nemlig 10 - som OB, der ligger på ottendepladsen med 11 points.

Men Silkeborg har vist stigende form og bedre spil i de seneste kampe, og måske skulle holdet bare efter oprykningen vænne sig til det højere tempo, og træner Kent Nielsen har i hvert fald et tæt kendskab til OB, som var hans forrige trænerstation.

Følg med fra klokken 19.00 i live-opdateringen fra den kamp, der godt kan ligne en jævnbyrdig affære og endda en grum gyser, hvis ikke OB finder ny slagkraft i offensiven.